Omnibus presentes litteras inspecturis Hemericus christianitatis Pruvini decanus salutem et dilectionem. Noverint universi presentes litteras inspecturis quod Jacobus Doyns Beate Marie in Valle Pruvini canonicus dedit in elemosinam abbati et conventui Vallis lucentis domum suam lapideam que fuit Milonis Doyn et Agnetis matris ejus et torcularem retro domum suam et vasa sua ejusdem torcularis et tres areas liberas et cameras que dicte abherent domui et cellarium et aulam que super est edificata, tali conditione quod dictus Jacobus quamdiu vixerit, supradicta omnia possidebit et pro ista possessione persolvet abbati et conventui Vallis lucentis sex libras Pruvinenses in festo beati Nicholai hyemalis annuatim ut in dicta die monachi dicti loci inde pitentiam habeant. Ista autem elemosina facta est per consensum Agnetis relicte defuncti Milonis Doyn matris ejus et Milonis Urses et uxoris ejus et Johannis Doyn et Petri clerici et Laurentii nepotis dicti Jacobi et Laurentii similiter ejus nepotis. Et quod hoc sit et firmum sigilli nostri munimine presentes litteras ad petitionem partium roboravimus. Actum anno Gracie M° CC° vicesimo quarto mense marcio.